Ufahamu
Language: Swahili | Genre: Exam

SHULE ZA BWENI NI BORA KULIKO ZA KUTWA

Vidokezi 
Utangulizi 
Kuunga mkono - Kupinga 
1. Muda wa kusoma ni mwingi - 1. Wanafunzi hukosa uhusiano na jamii yake
2. Mazingara ya kusoma ni bora - 2. Usambazaji wa maradhi
3. Usalama - 3. Upweke
4. Mwanafunzi hujifunza kujitegemea 
5. Usawa kati ya wanafunzi

Shule ni mahali ambapo wanafunzi hufundiswa elimu ya kusoma, kuandika na hisabati. Pia ni mahali ambapo watoto kutoka jamii tofauti tofauti hukutana na kubadilishana mawazo na kutangamana vyema. Nchini kuna shule za umma na zile za kibinafsi au za mashirika au zile zilizoanzishwa na dini mbalimbali. Kati ya shule hizi kuna zile ambazo wanafunzi hawaruhusiwi kurudi nyumbani baada ya masomo. Hizi ndizo za bweni. Zile shule ambazo wanafunzi hurudi nyumbani baada ya masomo ya jioni huitwa shule za kutwa.

Shule za bweni ni bora kuliko za kutwa kwa sababu wanafunzi wanasomea katika shule hizi hupata muda wa kutosha kusoma bila kupoteza wakati wowote kutumwa hapa na pale. Wale wanaosomea shule, za kutwa hutumwa dukani, sokoni, mtoni na huchoka sana unapofika wakati wa kusoma. Aidha wao hufanya kazi nyingi nyumbani, si shambani si jikoni, si malishoni.

Mazingira ya kusomea katika shule za bweni huwa ni bora zaidi kuliko shule za kutwa. Endapo mwanafunzi atapata utata katika masomo yake, huweza kuwafikia wenzake au walimu haraka na kupata usaidizi. Ama kweli fimbo ya karibu ndiyo iuayo nyoka.

Vilevile usalama wa wanafunzi wanaosomea shule za bweni huwa ni mkubwa sana kwa vile hawatoki shuleni, basi hakuna lolote linaloweza kuwadhuru kama vile wale wanaosomea shule za kutwa. Njiani kwenda na kurudi nyumbani wao hawana usalama wa kutosha kutokana na wanyama wakali, wabakaji, watekaji nyara na hata wauwaji. Bila usalama, masomo na ndoto za wanafunzi huwathirika mno.

Licha ya hayo, wanafunzi katika shule za bweni hujifunza kujitegemea. Hata wakiwa wadogo wanaweza kujifulia, kupiga deki, kutandika vitanda, kuoga wenyewe na hata kujilisha. Wale ambao wanakuwa na mama zao kila siku au yaya huzembea zaidi na hata huwa na mawazo ya kitoto kila kuchao.

Aidha shule za bweni huleta usawa kati ya wanafunzi kwani mazingira yao huwa sawa ingawa wanatoka katika jamii tofauti. Matajiri na masikini ni sawa katika shule za bweni ilhali katika shule za kutwa kuna mgawanyiko mkubwa sana kwani kuna wale hupelekwa shuleni kwa magari makubwa, wengine baskeli na wengine hutembea. Hili huathiri uhusiano wa wanafunzi na huchangia utengano baina yao.

Hata hivyo hakuna masika yasiyokuwa na mbu. Wanafunzi wanaosomea katika shule za bweni, hukosa uhusiano wa karibu na familia zao. Wengi husononeka na kufikiria nyumbani kila mara ilhali wale wanaosomea shule za kutwa hutangamana na jamii zao kila siku baada ya kurudi nyumbani magharibi.

Isitoshe,mkurupuko wa maradhi utokeapo katika shule za bweni , maradhi hayo husambaa haraka na wanafunzi wengi huathirika. Hii husababisha kufungwa kwa shule na kukatiza masomo kwa muda ilhali wale wa shule za kutwa wanaendelea kusoma bila bughudha.

Basi, kwa sababu kadhaa nilizozitaja sina budi kuwaalika wenzangu kujiunga na shule za bweni. Waama, chema chajiuza. Elimu ni taa na taa hizi zitang'aa gizani ikiwa kila mtoto atapewa fursa na kupata elimu katika mazingira bora.